**ЗАДАНИЕ ЗА ОПРЕДЕЛЯНЕ НА ОБХВАТА И СЪДЪРЖАНИЕТО НА ДОКЛАДА ЗА ЕКОЛОГИЧНА ОЦЕНКА НА ОПЕРАТИВНА ПРОГРАМА „ОКОЛНА СРЕДА“ 2021 – 2027г.**

(*съгласно чл.19а на Наредбата за условията и реда за извършване на екологична оценка на планове и програми и чл. 86, ал.3 на Закона за опазване на околната среда*)

**Възложител:** Главна дирекция „ОПОС“ към Министерство на околната среда и водите

**2020 г.**

**Съдържание**

[**I.** **ВЪВЕДЕНИЕ** 5](#_Toc45192999)

[**II.** **ИНФОРМАЦИЯ ЗА КОНТАКТ С ВЪЗЛОЖИТЕЛЯ** 6](#_Toc45193000)

[***1.*** ***Име, седалище и единен идентификационен номер на юридическото лице*** 6](#_Toc45193001)

[***2.*** ***Пълен пощенски адрес*** 6](#_Toc45193002)

[***3.*** ***Телефон, факс, Е-mail*** 6](#_Toc45193003)

[**III.** **ЗАДАНИЕ ЗА ОПРЕДЕЛЯНЕ НА ОБХВАТА И СЪДЪРЖАНИЕТО НА ЕКОЛОГИЧНАТА ОЦЕНКА** 7](#_Toc45193004)

[***1.*** ***Описание на съдържанието на основните цели на ОПОС 2021 – 2027 г. и връзка с други съотносими планове и програми*** 7](#_Toc45193005)

[**1.1. Основание за изготвяне на програмата** 7](#_Toc45193006)

[**1.2. Основни цели на ОПОС 2021-2027 г.** 8](#_Toc45193007)

[**1.3. Алтернативи за ОПОС 2021-2027 г.** 14](#_Toc45193008)

[**1.4. Връзка на ОПОС 2021-2027 г. с други съотносими планове, програми и стратегии** 14](#_Toc45193009)

[***2.*** ***Текущо състояние на околната среда и евентуално развитие без прилагането на ОПОС 2021-2027 г.*** 16](#_Toc45193010)

[**2.1.** **Текущо състояние на околната среда** 16](#_Toc45193011)

[**2.2.** **Евентуално развитие на околната среда без прилагането на ОПОС 2021-2027 г.** 28](#_Toc45193012)

[***3.*** ***Характеристика на околната среда за територии, които вероятно ще бъдат значително засегнати с реализацията на ОПОС 2021-2027 г.*** 28](#_Toc45193013)

[***4.*** ***Съществуващи екологични проблеми, установени на различно ниво, имащи отношение към ОПОС 2021-2027 г. включително отнасящите се до райони с особено екологично значение, като защитените зони по Закона за биологичното разнообразие*** 29](#_Toc45193014)

[***5.*** ***Цели на опазване на околната среда на национално и международно равнище, имащи отношение към ОПОС 2021-2027 г. и начин, по който тези цели и всички екологични съображения са взети под внимание при изготвянето на програмата*** 29](#_Toc45193015)

[***6.*** ***Вероятни значителни въздействия върху околната среда и човешкото здраве, в т.ч. и трансгранични въздействия върху околната среда в други държави*** 29](#_Toc45193016)

[***7.*** ***Мерки, предвидени за предотвратяване, намаляване и възможно най-пълно компенсиране на неблагоприятните последствия от осъществяването на ОПОС 2021-2027 г. върху околната среда и човешкото здраве*** 31](#_Toc45193017)

[***8.*** ***Мотиви за избор на разгледаните алтернативи*** 31](#_Toc45193018)

[***9.*** ***Методи за извършване на екологичната оценка, използвана нормативна база и документи и трудности при събиране на необходимата за това информация*** 32](#_Toc45193019)

[***10.*** ***Мерки във връзка с наблюдението по време на прилагането на ОПОС 2021-2027 г.*** 34](#_Toc45193020)

[***11.*** ***Заключение на екологичната оценка*** 34](#_Toc45193021)

[***12.*** ***Справка за резултатите от проведените консултации в процеса на изготвяне на ОПОС 2021-2027 г. и извършване на екологичната оценка*** 34](#_Toc45193022)

[***13.*** ***Нетехническо резюме на екологичната оценка*** 34](#_Toc45193023)

[***14.*** ***Приложения към доклада за екологична оценка*** 35](#_Toc45193024)

**СПИСЪК НА СЪКРАЩЕНИЯТА**

|  |  |
| --- | --- |
| **АПИ** | Агенция „Пътна инфраструктура“ |
| **БВП** | Брутен вътрешен продукт |
| **БДДР** | Басейнова дирекция „Дунавски район”, с център Плевен |
| **БДЗБР** | Басейнова дирекция „Западнобеломорски район“, с център Благоевград |
| **БДИБР** | Басейнова дирекция „Източнобеломорски район“, с център Пловдив |
| **БДЧР** | Басейнова дирекция „Черноморски район“, с център Варна |
| **ГДПБЗН-МВР** | Главна дирекция „Пожарна безопасност и защита на населението“ – Министерство на вътрешните работи |
| **ДЕО** | Доклад за Екологична оценка |
| **ЕО** | Екологична оценка |
| **ЕФРР** | Европейски фонд за регионално развитие |
| **ЗЗШОС** | Закона за защита от шума в околната среда |
| **ИАОС** | Изпълнителна агенция по околна среда |
| **КАВ** | Качество на атмосферния въздух |
| **КФ** | Кохезионен фонд |
| **МЗ** | Министерство на здравеопазването |
| **МЗХГ** | Министерство на земеделието, храните и горите |
| **МОСВ** | Министерство на околната среда и водите |
| **МРРБ** | Министерство на регионалното развитие и благоустройството |
| **НДЕФ** | Национален доверителен екофонд |
| **НИМХ** | Национален институт по метеорология и хидрология |
| **НПРД** | Национална приоритетна рамка за действие |
| **НСОРБ** | Национално сдружение на общините в Република България |
| **ОПИК** | Оперативна програма „Иновации и конкурентоспобност“ |
| **ОПОС** | Оперативна програма „Околна среда“ |
| **ОПРР** | Оперативна програма „Региони в растеж“ |
| **ПГ** | Парникови газове |
| **ПГЗ** | „потенциал за глобално затопляне“ |
| **ПУДООС** | Предприятие за управление на дейностите по опазване на околната среда |
| **ПУРБ** | План за управление на речните басейни |
| **ПУРН** | План за управление на риска от наводнения |
| **РКОНИК** | Рамковата конвенция на Обединените нации по изменение на климата |
| **РПИП** | Регионални прединвестиционни проучвания |
| **ФПЧ** | Фини прахови частици |

1. **ВЪВЕДЕНИЕ**

Заданието за обхват и съдържание на Доклада за Екологична оценка (ДЕО) на Оперативна програма „Околна среда” (ОПОС) 2021-2027 г. е изготвено в рамките на процедурата по екологична оценка (ЕО), в изпълнение на изискванията на чл. 19а от Наредбата за условията и реда за извършване на екологична оценка на планове и програми (Наредбата за ЕО). Заданието е съобразено с указанията в писмо на Министерство на околната среда и водите (МОСВ) с изх. № ЕО-1/27.01.2020 г., с което Министърът на околната среда и водите е определил да се извърши задължителна екологична оценка на проекта на ОПОС 2021-2027 г. Писмото е публикувано на интернет страницата на Министерството на околната среда и водите (МОСВ) на адрес: <http://registers.moew.government.bg/eo/lot/32594>.

Съгласно чл. 19, ал. 1, ал. 3 и ал. 4 от Наредбата за ЕО, през различните фази на подготовка на проекта на ОПОС 2021-2027 г. и ЕО, Възложителят ще проведе консултации с обществеността, заинтересованите органи и трети лица, които могат да бъдат засегнати от реализирането на програмата, с цел получаване и съобразяване на техните становища и бележки, по схема, която е изготвена като отделен документ.

Съгласно чл.19а от Наредбата за ЕО, се изготвя и настоящото Задание за определяне на обхвата и съдържанието на ДЕО. Заданието се предоставя за консултации на:

* Министерство на околната среда и водите (МОСВ);
* Министерство на здравеопазването (МЗ);
* Тематичната работна група за разработване на ОПОС 2021-2027 г.;
* Регионалните инспекции по околна среда и води (РИОСВ);
* Басейнова дирекция „Дунавски район”, с център Плевен (БДДР);
* Басейнова дирекция „Западнобеломорски район“, с център Благоевград (БДЗБР);
* Басейнова дирекция „Източнобеломорски район“, с център Пловдив (БДИБР);
* Басейнова дирекция „Черноморски район“, с център Варна (БДЧР);
* Обществеността.

Получените в резултат на консултациите по Заданието становища ще бъдат съобразени при изготвяне на ДЕО на ОПОС 2021-2027 г.

1. **ИНФОРМАЦИЯ ЗА КОНТАКТ С ВЪЗЛОЖИТЕЛЯ**
2. ***Име, седалище и единен идентификационен номер на юридическото лице***

Главна дирекция „ОПОС“ към Министерство на околната среда и водите

Главен директор: Валерия Калчева

1. ***Пълен пощенски адрес***

Главна Дирекция „Оперативна програма околна среда“, гр. София, ул. „Уилям Гладстон“ № 67

1. ***Телефон, факс, Е-mail***

Тел.: (+359 2) 940 6082; Факс: (+359 2) 981 33 84; E-mail: [programming@moew.government.bg](mailto:ope@moew.government.bg)

1. **ЗАДАНИЕ ЗА ОПРЕДЕЛЯНЕ НА ОБХВАТА И СЪДЪРЖАНИЕТО НА ЕКОЛОГИЧНАТА ОЦЕНКА**

Заданието за определяне на обхвата и съдържанието на ДЕО е изготвено при съобразяване на изискванията на чл. 86, ал. 3 от *Закона за опазване на околната среда* и указанията в писмо на МОСВ с изх.№ ЕО-1/27.01.2020 г*.*

|  |
| --- |
| **Докладът за екологична оценка (ДЕО) ще бъде изготвен в следните обхват и съдържание:** |

1. ***Описание на съдържанието на основните цели на ОПОС 2021 – 2027 г. и връзка с други съотносими планове и програми***

**1.1. Основание за изготвяне на програмата**

Изготвянето на оперативните програми се основава на Предложенията за Регламенти на Европейския парламент и на Съвета за определяне на общоприложими разпоредби (Общ Регламент) и относно Европейския фонд за регионално развитие и Кохезионния фонд.

Съгласно проектите на Регламенти като наименование на програмните документи за период 2021-2027 г. се използва „програма“, като отпада досега прилаганото понятие „оперативна“, във връзка с което впоследствие наименованието „Оперативна програма „Околна среда“ 2021-2027 г. може да бъде изменено на „Програма „Околна среда“ 2021-2027 г.

Националната законодателна база, съобразно която се изготвя Оперативна програма „Околна среда“ 2021-2027 г., включва:

* Постановление № 142 на МС от 2019 г. за разработване на стратегическите и програмните документи на Република България за управление на средствата от фондовете на ЕС за програмен период 2021-2027 г.;
* РМС № 196 от 11 април 2019 г. за одобряване на Анализ на социално-икономическото развитие на България 2007-2017 г. за определяне на националните приоритети за периода 2021-2027 г.;
* РМС № 335 от 7 юни 2019 година за одобряване на индикативно финансово разпределение на средствата от Европейския социален фонд, Европейския фонд за регионално развитие и Кохезионния фонд за програмен период 2021-2027 г. по цели на политиката и програми;
* РМС № 368 от 25 юни 2019 г. за одобряване на списък с действия, отговорни институции и срокове за изпълнение на хоризонталните и тематичните отключващи условия за средствата от Европейския фонд за регионално развитие, Европейския социален фонд, Кохезионния фонд, Европейския фонд за морско дело и рибарство, фонд „Убежище и миграция“, фонд „Вътрешна сигурност“ и Инструмента за управление на границите и визите за програмен период 2021-2027 г.

Оперативна програма „Околна среда“ (ОПОС) 2021-2027 г. е изготвена на базата на следните основни документи:

* Доклад за България за 2019 г. – преглед относно предотвратяването и коригирането на макроикономическите дисбаланси, Приложение Г;
* Препоръка на Съвета относно Националната програма за реформи на България за 2019 г. и съдържаща становище относно Конвергентната програма на България за 2019 г.;
* Преглед на изпълнението на политиките на ЕС в областта на околната среда от 2019 г. – Доклад за България (EIR);
* Анализ на социално-икономическото развитие на България 2007-2017 г. за определяне на националните приоритети за периода 2021-2027 г. (одобрен с РМС № 196/11.04.2019 г.);
* Национални и европейски стратегически документи в сектор „околна среда“;
* Проект на Споразумение за партньорство за програмен период 2021-2027 г.

**1.2. Основни цели** **на ОПОС 2021-2027 г.**

Съобразявайки се със специфичните за страната препоръки в Годишния доклад на ЕК за България за 2019 г. и отчитайки хоризонталния характер на политиките по околна среда и изменение на климата, като приоритетни за финансиране за периода 2021 – 2027 г., ОПОС 2021-2027 г. идентифицира пет основни области („Води“, „Отпадъци“, „Биологично разнообразие“, „Риск и изменение на климата“ и „Въздух“). Те са насочени към постигане на следната **Цел на политиката 2** от проекта на Общ Регламент: „По-зелена, нисковъглеродна Европа чрез насърчаване на чист и справедлив енергиен преход, зелени и сини инвестиции, кръгова икономика, приспособяване към изменението на климата и превенция и управление на риска“.

В първия проект на ОПОС 2021 – 2027 г. са идентифицирани **5 приоритетни области**, като към всяка от тях са включени специфични цели и дейности за изпълнение:

**ПРИОРИТЕТ 1: ВОДИ**

***Специфична цел 1: Насърчаване на устойчивото управление на водите***

Допустимите мерки са в изпълнение на Плановете за управление на речните басейни (ПУРБ):

* Изграждане и реконструкция на ВиК инфраструктура въз основа на Регионални прединвестиционни проучвания (РПИП) в съответствие с нормативната база, приоритетно в агломерации с над 10 000 екв.ж., а при наличен финансов ресурс и в агломерации с между 2 000 и 10 000 екв. ж.;
* Разработване на стратегически документи в сектор „Води“ и за отрасъл „ВиК“, вкл. ПУРБ;
* Мерки за оптимизиране или надграждане на мрежите за мониторинг на водите и на системата за мониторинг и оценка на качеството на водите;
* Засилване капацитета за планиране, управление и изпълнение на задълженията в сектор „Води“ и отрасъл ВиК;
* Мерки от ПУРБ за подобряване на състоянието на водите; опазване качеството на водите, предназначени за питейно-битово водоснабдяване, вкл. установяване на зони за опазването им в района на съоръженията за водовземане, др.

**ПРИОРИТЕТ 2: ОТПАДЪЦИ**

***Специфична цел 2: Насърчаване на прехода към кръгова икономика***

Допустимите мерки съобразяват идентифицираните нужди в Националния план за управление на отпадъците:

* Мерки за развитието на инфраструктурата, свързана с управлението на битовите отпадъци за постигане на целите за 2030 г. за рециклиране на отпадъците и намаляване на количествата на депонираните отпадъци;
* Мерки за предотвратяване генерирането на отпадъци;
* Мерки за подготовка за повторна употреба и поправка;
* Мерки за рециклиране на отпадъците;
* Изграждане, разширяване и/или надграждане на системата за разделно събиране на отпадъци;
* Подобряване на базата от знания относно кръговата икономика, мониторинга на отпадъците и потоците от материали;
* Повишаване на осведомеността относно практиките и поведението във връзка с устойчивото потребление, както и информационни и разяснителни кампании за заинтересованите страни и населението.

Мерките са насочени към битови отпадъци, масово разпространени отпадъци, биоотпадъци, в т.ч. хранителни отпадъци, строителни отпадъци и отпадъци от разрушаване.

Мерките ще се изпълняват в допълняемост и демаркация съгласно Националния план за управление на отпадъците за периода 2021-2027 г. и Стратегия и план за действие за преход към кръговата икономика на Република България за периода 2021 – 2027 г. Синергичен ефект на мерките в посока насърчаване прехода към кръгова икономика ще се постигне чрез осигуряване на допълняемост на подкрепата по ОПОС и Оперативна програма „Иновации и конкурентоспособност” (ОПИК), като се гарантира следната демаркацията: ОПОС – оползотворяващи организации и предприятия, които събират разделно, предварително третират и рециклират отпадъци (но не от собствено производство); ОПИК – търговски и производствени предприятия, вкл. такива, които рециклират отпадъци като част от производствения процес.

**ПРИОРИТЕТ 3: БИОЛОГИЧНО РАЗНООБРАЗИЕ**

***Специфична цел 3:*** ***Засилване на биоразнообразието, “зелената” инфраструктура в градската среда, както и намаляване на замърсяването***

Допустими са мерки за изпълнение на ангажиментите на страната, произтичащи от европейското природозащитно законодателство, описани в стратегически и планови документи на европейско и национално ниво:

* Мерки, свързани с развитие на мрежата Натура 2000 – обезпечаване на органите за управление на мрежата Натура 2000 на национално и регионално ниво (включително техническо обезпечаване и изграждане на капацитет (обучения), подготовка на териториални планове за управление на защитени зони, обмяна на опит и добри практики, вкл. по отношение на управлението и мониторинга);
* Мерки, насочени към подобряване на природозащитното състояние на природни местообитания и видове (вкл. птици), предмет на опазване в мрежата Натура 2000 (вкл. подобряване знанията за тях) – мерки от Националната приоритетна рамка за действие за Натура 2000, мерки от планове за управление на защитени зони, мерки от планове за действие за защитени видове;
* Мерки за опазване/ възстановяване на екосистемите и присъщото им биологичното разнообразие с фокус върху подобряване на екосистемите и екосистемните услуги и осигуряване свързаността на мрежата Натура 2000 – изпълнение на мерки от Стратегия за биологичното разнообразие в Република България и Национален план за опазване и устойчиво ползване на биологичното разнообразие и генетичните ресурси 2020 – 2024 г.“, мерки от планове за управление на защитени територии, мерки от Националната приоритетна рамка за действие (НПРД) за изграждане на синя и зелена инфраструктура извън Натура 2000;
* Мерки за изграждане на капацитет на звената, вкл. обучения, отговорни за управлението и за прилагането на политиките по биологично разнообразие и по управление на Натура 2000.

Допълняемост на мерките в рамките на приоритета ще се осигури чрез изпълнението на мерките, заложени в Националната приоритетна рамка за действие за Натура 2000. Рамката идентифицира всички допустими мерки, както и източниците за тяхното финансиране – оперативни програми, национален бюджет, програма LIFE и др., като по този начин се гарантира както синергичният ефект по отношение подобряване природозащитния статус на видове и типове природни местообитания, така и осигуряването на демаркация по отношение отделните предвидени мерки.

**ПРИОРИТЕТ 4: РИСК И ИЗМЕНЕНИЕ НА КЛИМАТА**

***Специфична цел 4: Насърчаване на адаптирането към изменението на климата, на предотвратяването и управлението на риска***

Във връзка с идентифицирания разширен обхват на заплахите от природни бедствия и стратегическите цели на национално ниво, допустими са следните мерки:

* Мерки за превенция и управление на риска от наводнения и засушаване (в т.ч. екологосъобразна инфраструктура (ако е приложимо) в комбинация със сива инфраструктура);
* Анализи на риска и прилагане на мерки за превенция и защита при процеси, свързани с движение на земни маси – свлачища, срутища, ерозии, абразии и пр. (в т.ч. екологосъобразна инфраструктура (ако е приложимо) в комбинация със сива инфраструктура), вкл. такива по републиканска пътна мрежа, идентифицирани като заплаха по отношение безопасността на движение на населението по пътищата;
* Проучвания и анализи, насочени към обследване на последиците от измението на климата и отражението им върху водните ресурси на територията на страната;
* Мерки за превенция и управление на риска от горски пожари;
* Мерки за управление на риска от природни бедствия и за превенция на риска за живота и здравето на населението (в т.ч. повишаване на готовността на населението и силите за реагиране в случай на наводнения, пожари и земетресения) - фокус към изграждането на капацитет за действия на отговорните органи и на населението при природни бедствия в съответствие със стратегическите цели по отношение създаването на устойчивост към измението на климата и повишаването на степента на информираност на населението за посочените бедствия.
* Изграждане на нови и оптимизиране и/или разширяване на съществуващи системи за предупреждение, наблюдение, докладване; прогнозиране и сигнализиране; разработване на цифрови модели и анализи и прогнози във връзка с климатичните изменения;
* Изпълнение на проучвания и оценки във връзка с изготвяне на План за управление на риска от наводнения (ПУРН) за периода 2028-2033 г.;
* Повишаване капацитета на отговорните звена по отношение на политиките, свързани с превенция и управление на риска и политиките по изменение на климата; повишаване информираността; обучителни и информационно-образователни мерки за формиране, прилагане и изпълнение на целите на тези политики.

**ПРИОРИТЕТ 5: ВЪЗДУХ**

***Специфична цел 3: Засилване на биоразнообразието, “зелената” инфраструктура в градската среда, както и намаляване на замърсяването***

Допустими мерки:

* Мерки за намаляване на замърсяването на въздуха от битовото отопление – поетапна подмяна на отоплителни уреди на твърдо гориво, въвеждане на зони с ниски емисии, разширяване мрежата за централно топлоснабдяване;
* Мерки за намаляване на замърсяването на въздуха от транспорта – насърчаване на електромобилността чрез изграждане на инфраструктура за екологосъобразни превозни средства, насърчаване поетапната подмяна на остарелия автомобилен парк с електрически автомобили, въвеждане на зони с ниски емисии;
* Мерки за подобряване мониторинга на качеството на атмосферния въздух (КАВ), вкл. за надграждане на Националната системата за мониторинг на качеството на атмосферния въздух в реално време и на информационната система за докладване на данни за качеството на атмосферния въздух;
* Зелени мерки в градска среда, вкл. изграждане на „зелени пояси/зони“;
* Разработване/актуализация на стратегически/ програмни/ планови/ аналитични документи във връзка с качеството на атмосферния въздух, прогнозиране, моделиране;
* Обучителни и информационно-образователни мерки.

Фокусът на интервенциите ще бъде към общините с нарушено качество на въздуха. Мерките за намаляване на замърсяването на въздуха от битовото отопление ще имат синергичен ефект с мерките за енергийната ефективност на сградния фонд по Оперативна програма „Региони в растеж“ (ОПРР). От една страна подменените топлоуреди/системи за отопление ще допринесат пряко за повишаване на енергийната ефективност на сградния фонд като цяло, а от друга – подобрената енергийна ефективност на сградния фонд ще доведе до по-нисък разход на енергия, което има принос за намаляване на емисиите на замърсители на въздуха. Мерките за намаляване на замърсяването на въздуха от транспорта осигуряват допълняемост с предвидените мерки по ОПРР при съблюдаване на демаркация с интервенциите за устойчива градска мобилност. Чрез изпълнението на „Зелени мерки в градска среда, вкл. изграждане на „зелени пояси/зони“ ще се осигури допълняемост към мерките за зелена инфраструктура в градовете, заложени по ОПРР, като фокусът по ОПОС е върху качество на въздуха чрез инвестиции в растителни видове, с най-висока степен на ефективност по отношение улавянето на фини прахови частици (ФПЧ) и пречистването на въздуха по естествен път.

При изготвянето на ДЕО ще бъдат анализирани и оценени актуалните предвиждания на цели и мерки по наличния към този момент проект на ОПОС 2021-2027 г.

**1.3. Алтернативи за ОПОС 2021-2027 г.**

*Предоставеният от Възложителя първи проект на ОПОС 2021-2027 г. не съдържа алтернативи. Предвид началния стадий на изготвяне на програмата, е възможно на по-късен етап идентифициране на алтернативи и варианти , които ще бъдат анализирани в ДЕО по отношение на тяхното въздействие върху околната среда и здравето на хората.*

|  |
| --- |
| *В ДЕО ще бъде направено подробно разглеждане на наличните към момента на изготвянето му алтернативи, в т.ч. „нулевата алтернатива”, ако такива бъдат предвидени в следващи етапи на изготвяне на ОПОС 2021-2027 г.* |

**1.4. Връзка на ОПОС 2021-2027 г. с други съотносими планове, програми и стратегии**

В подточката ще се анализира връзката и съотносимостта на проекта на ОПОС 2021 – 2027 г. с други планове, програми и стратегии.

За изготвянето на проекта на ОПОС 2021-2027 г. се съобразяват пряко следните документи:

* Настоящата Оперативна програма „Околна среда“ 2014-2020 г.;
* Проект на Споразумение за партньорство за програмен период 2021-2027 г.;
* Визия, цели и приоритети на Национална програма за развитие България 2030;
* Националната програма за реформи на България за 2019 г.;
* Национална програма за контрол на замърсяването на въздуха (2020 – 2030);
* Национална програма за подобряване качеството на атмосферния въздух 2018-2024 г.;
* Националната стратегия за адаптация към изменението на климата и План за действие до 2030 г.;
* Националната стратегия за намаляване на риска от бедствия 2018-2030 г.;
* План за управление на речните басейни в Дунавски район (2016-2021 г.);
* План за управление на речните басейни Черноморски район (2016-2021 г.);
* План за управление на речните басейни в Източнобеломорски район (2016-2021 г.);
* План за управление на речните басейни в Заподнобеломорски район (2016-2021 г.);
* План за управление на риска от наводнения в Дунавски район за басейново управление 2016-2021 г.;
* План за управление на риска от наводнения в Черноморски район за басейново управление 2016-2021 г.;
* План за управление на риска от наводнения в Източнобеломорски район за басейново управление 2016-2021 г.;
* План за управление на риска от наводнения в Западнобеломорски район за басейново управление 2016-2021 г.

В допълнение към изброените по-горе документи, към ОПОС 2021-2027 г. са съотносими и следните действащи и/или проекти на документи (към момента на изготвяне на настоящото задание някои от документите се актуализират, разработват за следващ период на действие, като в ДЕО ще бъдат съобразени актуалните такива):

* Интегриран план в областта на енергетиката и климата на Република България 2021 - 2030 г. (одобрен от Министерски съвет, февруари, 2020 г.);
* Национална стратегия за регионално развитие за периода 2012-2022 г.;
* Национална концепция за пространствено развитие за периода 2013-2025 г. – Актуализация 2019 г.;
* Национална стратегия за намаляване на риска от бедствия 2018-2030 г.;
* Национална програма за действие за устойчиво управление на земите и борба с опустиняването в Република България - актуализация за програмен период 2014-2020 г.;
* Национален план за управление на отпадъците 2014-2020 г. и Национален план за управление на отпадъците 2021-2028 г. (в процес на изготвяне);
* Стратегия и план за действие за прехода към кръгова икономика на Република България за периода 2021 – 2027 г. (в процес на изготвяне);
* Трети национален план за действие по изменение на климата 2013-2020 г.;
* Национална стратегия за управление и развитие на водния сектор в Република България и План за действия към нея в краткосрочна (2013 – 2015 г.), средносрочна (2016 – 2021 г.) и дългосрочна (2022 – 2037 г.) перспектива;
* Национална приоритетна рамка за действие за Натура 2000;
* Други.

*В ДЕО ще бъде направен анализ на съответствието и избягване на противоречия на предвижданията на ОПОС 2021-2027 г. със съотносимите планове, програми и стратегии, в т.ч. и с такива, предложени за разглеждане от заинтересованите страни в резултат на консултациите по настоящото Задание.*

1. ***Текущо състояние на околната среда и евентуално развитие без прилагането на ОПОС 2021-2027 г.***
   1. **Текущо състояние на околната среда**

|  |
| --- |
| *Текущото състояние на околната среда в страната ще бъде разгледано, анализирано и оценено в ДЕО по отношение на всеки компонент и фактор на средата, в т.ч. по отношение на населението и човешкото здраве.* ***За целта на заданието е представена само основна/резюмирана информация за състоянието на околната среда в страната.*** |

* + 1. ***Характеристика на климата и климатични изменения***

Съгласно климатичното райониране на България (Станев и др., 1991), страната се разделя на две климатични области и четири подобласти. Областите се делят на Европейско-континенталнаи Континентално-средиземноморска.

Рекордно високите температури през последните десетилетия, топенето на ледниците, по-влажният въздух и др. показват, че глобалното затопляне на климата е неоспорим факт. От 1989 г. насам преобладават положителни аномалии на средната годишна температура на въздуха спрямо климатичната норма на базисния период 1961 – 1990 г. За България 2017 г. e сред 15-те най-топли години за периода 1988-2017 г., със средна годишна температура 12.3°C.

Нараства честотата на екстремните метеорологични и климатични явления. Наблюдават се повече и по-дълги периоди на засушаване, следвани от сериозни бури и тежки наводнения с разрушения и жертви. От началото на XXI век зимите са по-меки. Значително нараства средният брой дни с денонощни суми на валежите над 100 mm; увеличават се случаите с проливни валежи, гръмотевични бури и градушки през януари и февруари; повишава се честотата на средния брой дни с гръмотевични бури и градушки през април и септември. Снежните месеци в планините намаляват, а дебелината на снежната покривка показва трайна тенденция към изтъняване.

Като страна по Рамковата конвенция на Обединените нации по изменение на климата (РКОНИК), България има задължението да провежда ежегодни инвентаризации на емисиите на парникови газове по източници и поглътители, съгласно утвърдена от РКОНИК методология. Инвентаризациите обхващат емисиите на основните парникови газове: въглероден диоксид (СО2), метан (CH4), диазотен оксид (N2О), хидрофлуоркарбони (HFCs), перфлуоркарбони (PFCs) и серен хексафлуорид (SF6), както и предшественици (прекурсори) на парниковите газове (NОx, CО и NMVОC) и серен диоксид (SО2). За сравняване на различните парникови газове (ПГ), чрез различната им сила да ускоряват глобалното затопляне, от Междуправителствения комитет по изменение на климата (IPCC), е създаден индекс, наречен „потенциал за глобално затопляне“ (ПГЗ). Въздействието на топлинната енергия на всички ПГ се сравнява с въздействието на СО2 (ПГЗ = 1) и се обозначава като СО2 еквивалент (CО2 - екв.)

За наблюдение и оценка на нивата на парникови газове се използват следните индикатори:

* Общи емисии на парникови газове;
* Емисии на парниковите газове по сектори от класификацията на Междуправителствения комитет по изменение на климата (IPCC);
* Годишни емисии на парникови газове на човек от населението;
* Годишни емисии на парникови газове за единица брутен вътрешен продукт (БВП).

*Предвид, че един от основните приоритети на ОПОС 2021-2027 г. е „Риск и изменение на климата“, в Доклада за екологична оценка подточката ще бъде разгледана подробно, като ще бъде предоставена информация за текущото състояние и климатичните особености на климатичните области и подобласти, в които попада Република България; състоянието и тенденциите в изменението на климата; нивата на емисиите на парниковите газове по индикатори.*

* + 1. ***Състояние на атмосферния въздух***

За детайлна оценка на качеството на атмосферния въздух (КАВ) се използва индикатор, представящ националните емисии на вредни вещества във въздуха, изчислени по „Единна методика за инвентаризация на емисиите на вредни вещества във въздуха” за 11 групи източници на емисии (сектора) и обхваща следните вещества:

• серни оксиди (SОx);

• азотни оксиди (NОx);

• неметанови летливи органични съединения (NMVOC);

• амоняк (NH3);

• въглероден оксид (СО);

• тежки метали (живак - Hg, кадмий – Cd, олово – Pb);

• полициклични ароматни въглеводороди (РАH);

• диоксини и фурани (DIOX);

• фини прахови частици (ФПЧ10);

• специфични замърсители.

Като основен източник на емисии на вредни вещества, отделяни на територията на България, се установяват топлоелектрическите централи (по отношение на серен диоксид и азотни оксиди), селското стопанство (за амоняк), природата (за неметанови летливи органични вещества) и битовото отопление (за фини прахови частици).

*Предвид, че един от основните приоритети на ОПОС 2021-2027 г. е „Въздух“, в Доклада за екологична оценка подточката ще бъде разгледана подробно, като ще бъдат представени и анализирани данните за емисии на вредни вещества в атмосферния въздух по групи източници с цел установяване и на тенденциите по отношение на тези емисии.*

* + 1. ***Състояние на повърхностните води***

По отношение на повърхностните води, водният потенциал на Република България се формира от оттока на вътрешните реки, подземните води и част от водите на река Дунав.

Повърхностните води обхващат речните, езерните и блатните води, като речните са основната част от водните ресурси на България. Сравнително малката площ на страната, близостта ѝ до Черно и Егейско море, както и комплексът от геолого-геоморфоложките особености, са причина реките в България да са къси и с малък средногодишен отток.

Пресните водни ресурси на България са около 14 хил. m3/год. средно на човек, което поставя страната сред първите 10 европейски страни. Oсновните потребители на вода са селското стопанство, индустрията и битовия сектор.

Относителният дял на използваната вода за индустрията е средногодишно 88% от общо използваната вода за икономиката. В абсолютен размер водните количества за периода 2000-2017 г. варират между 3.8 млрд. m3 (2013 г.) и 5.3 млрд. m3 (2003 г.) или средногодишно около 4.4 млрд. m3. През 2017 г. те се оценяват на около 4.1 млрд. m3, което е близо до равнището на 2000 г. Преобладаващата част от промишленото водоползване е за охлаждащи процеси в енергетиката, които съставляват средногодишно около 75% от крайното потребление в страната (2000 – 2017 г.). Преработващата промишленост бележи тенденция на намаление – през 2017 г. са използвани около 243 млн. m3 или 2.2 пъти по-малко спрямо 2000 г. (**Фигура 2.1.3-1.**)



***Фигура 2.1.3-1.*** *Използвана вода по основни икономически сектори общо за страната; Източник: ИАОС, Национален доклад за състоянието и опазването на околната среда, 2019 г.*

На територията на Република България са обособени зони за защита на водите, чиито мониторинг се извършва по райони за басейново управление (Дунавски, Черноморски, Източнобеломорски и Западнобеломорски район за басейново управление).

Отношение към състоянието на повърхностните води има също така оценката и управлението на риска от наводнения. Всички басейнови дирекции на територията на страната са изготвили предварителни оценки на риска от наводнения за своите райони. Обхватът на наводненията е определен при максимални годишни водни количества при обезпеченост: 5%, 1% и 0.1% или повтаряемост веднъж на 20 г., 100 г. и 1 000 г.

*Предвид, че един от основните приоритети на ОПОС 2021-2027 г. е „Води“, в Доклада за екологична оценка подточката ще бъде разгледана подробно, като също ще бъде представена информация за екологичното и химично състояние на повърхностните води, както и за риска от наводнения, групирана по Басейнови дирекции.*

* + 1. ***Състояние на подземните води***

Факторите, които определят условията за формиране, динамиката и режима на подземните води са физико-географски: релеф, климат, хидрология и хидрография и геоложки: геоложки строеж, литоложки състав на скалите и тектонски структури.

Подземните води в България имат повсеместно разпространение и играят важна роля за формирането на околната среда. По произход, физико-химични свойства и цели, за които се използват, подземните води в България се делят на три основни вида – пресни, минерални и високоминерализирани.

Съгласно ПУРБ 2016 – 2021 г. на районите за басейново управление в България са обособени 169 подземни водни тела. От тях 50 на брой са в Дунавския район, 40 – в Черноморския район, 41 – в Източнобеломорския район и 38 подземни водни тела в Западнобеломорския район.

На територията на страната се осъществява мониторинг на подземните води, чрез изградените: пунктове за контролен и оперативен мониторинг на химичното състояние на подземните води, пунктове за мониторинг на зони за защита на водите, както и пунктове за мониторинг на количественото състояние на подземните води – измерване на водно ниво в кладенци и на дебити на извори.

Индикаторите за оценка на химичното състояние на подземните води представляват средногодишните стойности на концентрациите на замърсителите, определени с Наредба №1/10.10.2007 г. за проучване, ползване и опазване на подземните води: активна реакция (рН), eлектропроводимост, обща твърдост, перманганатна окисляемост, амониеви йони, нитрати, нитрити, сулфати, хлориди, фосфати, натрий, калций, магнезий, цинк, живак, кадмий, мед, никел, олово, хром общ, желязо, манган, арсен, тетрахлоретилен и трихлоретилен и пестициди.

При подземните водни тела съществено значение има тяхното количествено състояние. Оценката на количественото състояние на подземните води за 2017 г. е направена на базата на оперативната хидрогеоложка информация от хидрогеоложките наблюдателни пунктове и станции, включени в месечния хидрометеорологичен бюлетин на НИМХ. Индикатори за количествено състояние на подземните води са измерените нива в кладенци и дебити на извори.

В изменението на дебита на изворите през периода 2008 – 2017 г. са установени по-добре изразени тенденции на покачване в около 51% от наблюдаваните басейни с подземни води. (**Фигура 2.1.4-1**)



***Фигура 2.1.4-1.*** *Положителни тенденции на дебита на изворите (период 2008 – 2017 г.); Източник: ИАОС, Национален доклад за състоянието и опазването на околната среда, 2019 г.*

*Предвид, че един от основните приоритети на ОПОС 2021-2027 г. е „Води“, в Доклада за екологична оценка подточката ще бъде разгледана подробно, като ще бъде представена информация за химичното и количествено състояние на подземните води, групирана по Басейнови дирекции.*

* + 1. ***Състояние на земните недра***

Съвременният природногеографски облик на територията на България е плод на продължително и сложно развитие, началото на което е поставено в геоложкото минало. Основните форми на релефа са се образували при действието на нагъвателните, разседните, вулканските и седиментационните процеси, особено през последния неотектонски етап от развитието на територията на страната. В България са разпространени трите основни вида скали с различен произход и възраст – магмени (масивни), седиментни и метаморфни.

*В Доклада за екологична оценка подточката ще бъде разгледана подробно.*

* + 1. ***Състояние на почвите и земеползването***

Територията на България се характеризира с голямо разнообразие на почвената покривка. Съгласно класификацията на почвите на Земята от FAO у нас са установени 8 от всички 28 висши таксономични единици на почвите.

Почвите в страната са в добро екологично състояние по отношение на запасеност с биогенни елементи/органично вещество, съдържание на тежки метали и металоиди, и устойчиви органични замърсители (полиароматни въглеводороди, полихлорирани бифенили и хлорорганични пестициди). Почвените замърсявания могат да бъдат: дифузни (с основен източник земеделските практики и атмосферното замърсяване) и локални (минни обекти и индустриални предприятия). В резултат на локалните и дифузните почвени замърсявания настъпват промени в състоянието на почвата и качеството на произвежданата продукция.

Структурата на ползването на земята в България е променлива. През 2017 г. използваната земеделска площ е 45.3 % от територията на страната, като се наблюдава увеличение с 0.2 % 2016 г. Необработваемите земипрез 2017 г. заемат 3.8% от площите със селскостопанско предназначение и 1.8% от площта на страната.

*В Доклада за екологична оценка подточката ще бъде разгледана подробно.*

* + 1. ***Състояние на растителността***

Сложната геологична история на страната, планините със силно разчленена топография, речните долини и котловинни полета, влиянието на морските басейни от изток и юг обуславят разнообразен климат и създават условия за разнообразна растителност и богата флора.

Съгласно биогеографското райониране на Европа по ЕТС/BNP (European Topic Center on Biodivesity and Nature Protection), прието от Европейската комисия и влязло в Директивата за местообитанията (92/43/ЕЕС), България се отнася към 3 биогеографски района: Алпийски, Континентален и Черноморски.

В състава на естествената растителност у нас са установени около 12 400 растения, като най-значително е видовото разнообразие на водораслите (около 4 000 вида). След тях по брой се нареждат семенните растения – голосеменни и покритосеменни, представени от около 3 500 вида. Следват гъби, мъхове, лишеи, папратовидни. По-големият брой от видовете в нашата флора, са спонтанно разпространени в равнините и планините на страната в повече или по-малко естествени или променени от човешката дейност местообитания. Те образуват групата на автохтонните растения, от които около 500 вида предимно многогодишни тревисти растения, храсти и дървета, са доминанти и субдоминанти във формираните растителни съобщества.

*Предвид, че един от основните приоритети на ОПОС 2021-2027 г. е „Биоразнообразие“, подточката ще бъде разгледана подробно. Ще се представи информация за територията на страната за състоянието на растителността към настоящия момент, в т.ч. за българската водораслова флора, папратообразни и семенни растения, автохтонни видове, дървета, храсти и треви, плевели и рудерали, хибридни растения, изчезнали видове, ендемити, видове, включени в Червената книга, типовете природни местообитания и др.*

* + 1. ***Състояние на животинския свят***

Територията на страната включва части от 3 биогеографски района – Алпийски, Континентален и Черноморски, съгласно биогеографското райониране на Европа по ЕТС/BNP (European Topic Center on Biodivesity and Nature Protection), прието от Европейската комисия и влязло в Директивата за местообитанията (92/43/ЕЕС).

Необикновено голямото разнообразие на животински видове в България е с международно значение. За България са описани повече от 20 000 безгръбначни. В тази обща цифра се включват над 1 800 таксона протозои и над 2 500 паякообразни, молуски, нематоди и други ненасекомни безгръбначни. Около 85% от известните безгръбначни са насекоми, описани са почти 17 500 вида и подвида насекоми, а общият брой се оценява на 27 000. В някои разреди насекоми (напр. Ephemeroptera, Heteroptera, Orthoptera) в България се срещат повече видове, отколкото в цяла Централна Европа. Специално трябва да се отбележи необичайно разнообразната пещерна безгръбначна фауна на България.

Гръбначната фауна е проучена най-задълбочено и е известно, че включва 730 вида: 94 вида бозайници, 383 вида птици, 36 влечуги, 16 земноводни и 207 черноморски и сладководни риби. Хироптерофауната наброява 29 вида – почти всички съществуващи видове в Европа. В България разнообразието от едри бозайници, при 23 съществуващи вида, е измежду най-богатите в Европа.

*Предвид, че един от основните приоритети на ОПОС 2021-2027 г. е „Биоразнообразие“, подточката ще бъде разгледана подробно. Ще се представи информация за територията на страната за фаунистичното разнообразие, в т.ч. на гръбначните животни, безгръбначните животни, ендемичните родове, видове и подвидове животни, и за животинските видове, обект на защита.*

* + 1. ***Защитени зони по смисъла на Закона за биологичното разнообразие***

Защитените зони са територии, предназначени за опазване или възстановяване на благоприятното състояние на включените в тях природни местообитания, както и на видовете в техния естествен район на разпространение. България е на второ място в ЕС с процент от територията, която попада в екологичната мрежа Натура 2000.

По данни от Информационна система за защитени зони от Екологична мрежа Натура 2000, целеви за опазване видове/природни местообитания, са както следва:

* Безгръбначни животни – 40 вида;
* Риби – 24 вида;
* Земноводни – 6 вида;
* Влечуги – 6 вида;
* Бозайници – 24 вида;
* Растителни видове – 22 вида;
* Природни местообитания – 90 броя;
* Птици – 239 вида.

*Предвид, че един от основните приоритети на ОПОС 2021-2027 г. е „Биоразнообразие“, в Доклада за екологична оценка подточката ще бъде разгледана подробно.*

* + 1. ***Защитени територии по смисъла на Закона за защитените територии***

От 1933 г., когато се обявява първата защитена територия в България – резервата „Силкосия“ в Странджа, а през 1934 г. първия народен парк на Балканския полуостров – „Витоша“, се провежда последователна политика за разширяване и укрепване на мрежата от защитени територии.

Към настоящият момент в България са обявени 1 017 защитени територии, които обхващат приблизително 5.27 % от територията на страната. Според Закона за защитените територии, защитените територии са 6 категории: резервати (55), национални паркове (3), природни забележителности (344), поддържани резервати (35), природни паркове (11), защитени местности (569). Защитените територии и ефективното им опазване допринасят за изпълнението на изискванията на редица международни конвенции и споразумения, по които България е страна.

Защитените територии и ефективното им опазване допринасят за изпълнението на изискванията на редица международни конвенции и споразумения, по които България е страна.

*Предвид, че един от основните приоритети на ОПОС 2021-2027 г. е „Биоразнообразие“, в Доклада за екологична оценка подточката ще бъде разгледана подробно.*

* + 1. ***Състояние на ландшафта***

Класификационната система на ландшафтите в България (География на България, 1997 г.) е изготвена съгласно класифицирането на природно-териториалните комплекси в България. Ландшафтната система включва 4 класа ландшафти: равнинни, междупланински равнинно-низинни, котловинни и планински, обхващащи 13 типа, 30 подтипа и 77 групи ландшафти.

Съгласно схемата на ландшафтното райониране (География на България, 1997 г.) страната е поделена на четири области:

* Севернозонална област на Дунавската равнина;
* Старопланинска област;
* Южнобългарска планинско-котловинна област;
* Междупланинска зонална област на южнобългарските низини и ниски планини.

Чувствителните ландшафти обхващат териториите по поречията на реките, защитените зони, влажните зони и други зони от националната екологична мрежа Натура 2000. В тях всякаква намеса би могла да има необратими последици върху устойчивостта на ландшафтните комплекси.

*В Доклада за екологична оценка подточката ще бъде разгледана подробно.*

* + 1. ***Състояние на материалните активи***

Инвестициите за опазването на околната среда са важна предпоставка не само за постигане на екологична устойчивост, но и за осигуряване на здравословен начин на живот, сигурност и социална равнопоставеност, както и за икономически растеж, нови възможности за бизнеса, по-висока заетост и повече работни места.

Материалните активи, които биха имали отношение към ОПОС 2021-2027 г. са най-вече тези, свързани с предвидените в програмата дейности по петте основни приоритета: води, отпадъци, биологично разнообразие, риск и изменение на климата и въздух.

*В Доклада за екологична оценка ще бъде направен подробен анализ и оценка на текущото състояние на материалните активи, имащи отношение към предвижданията на ОПОС 2021 – 2027 г.*

* + 1. ***Културно-историческо наследство, включително архитектурно и археологическо наследство***

България разполага със завидно богатство от културно-исторически паметници. На територията на страната регистрираните недвижими паметници на културата са около 40 000 обекта. Страната ни е богата на паметници на културата от всички исторически епохи, разположени по цялата ѝ територия.

*В Доклада за екологична оценка подточката ще бъде разгледана подробно.*

* + 1. ***Състояние по отношение на вредните физични фактори***

За ограничаване на вредното въздействие на шума в околната среда е приета Директива 2002/49/ЕО от 25.06.2002 г. за оценка и управление на шума в околната среда. Основните ѝ изисквания са въведени в националното ни законодателство чрез Закона за защита от шума в околната среда (ЗЗШОС) и подзаконовата нормативна база към него.

Проблемите, свързани с наднормени шумови нива в Бъглария и въздействието им върху околната среда и здравето на хората са следствие от: транспортните потоци на автомобилния и релсов транспорт; въздушен транспорт; локални обекти – промишлени предприятия, депа за отпадъци, пречиствателни станции за отпадъчни води, паркинги, спортни площадки, работилници, търговски обекти, увеселителни заведения, сервизи за услуги и др.

*В Доклада за екологична оценка подточката ще бъде разгледана подробно.*

* + 1. ***Състояние и управление на отпадъците***

Отпадъците се приемат като екологичен, социален и икономически проблем, а нарастващото потребление и „консуматорското“ поведение на обществото продължават да произвеждат големи количества отпадъци. Необходими са големи и разнородни усилия за предотвратяване на образуването им. Отпадъците представляват и загуба на материални ресурси (чрез метали и други материали, които могат да се рециклират), а в същото време имат и потенциал като енергийни източници. Прилагането на дейностите по третиране на отпадъци като повторна употреба и рециклиране са благоприятни за околната среда, водещи до отклоняване на отпадъци от депата.

През последните години се запазва едно сравнително постоянно ниво на отпадъците, предадени за оползотворяване, което е показателно за усилията рециклиране на отпадъци на национално ниво и прилагането на йерархията при практиките за управление на отпадъците (**Фигура 2.1.15-1**).



***Фигура 2.1.15-1.*** *Дейности по третиране на отпадъци, %; Източник: ИАОС, Национален доклад за състоянието и опазването на околната среда, 2019 г.*

През 2017 г. в страната са образувани 453 194 t отпадъци от опаковки, което е 64 kg/жител, норма на образуване на отпадъци от опаковки (при постоянно население към 31.12.2017 г. – 7 050 034 души).

От тях:

* 119 962 t са пластмасови отпадъци от опаковки;
* 153 212 t – хартиени и картонени (вкл. композитни) отпадъци от опаковки;
* 33 594 t – метални отпадъци от опаковки;
* 59 589 t – дървените отпадъци от опаковки;
* 83 517 t – стъклени отпадъци от опаковки;
* 3 320 t попадат в категорията „други”.

*Предвид, че един от основните приоритети на ОПОС 2021-2027 г. е „Отпадъци“, в Доклада за екологична оценка ще бъде направена подробна характеристика на състоянието и управлението на отпадъците към момента на изработване на програмата.*

* + 1. ***Здравно състояние на населението***

Съществуващото състояние се използва за анализ и оценка на здравни социално-икономически въздействия от ОПОС 2021-2027 г. Програмата е база и за определяне на ефективността на прогнозните мерки за профилактика на възможното неблагоприятно влияние на околната среда върху здравето на населението.

Основна категория, използвана при изчисляване на данните за населението от текущата демографска статистика, както и от преброяванията е „постоянното население”. От цялата съвкупност от демографски критерии и процеси се определят специфичните за страната, които определят основните проблеми.

*В Доклада за екологична оценка подточката ще бъде разгледана подробно.*

* 1. **Евентуално развитие на околната среда без прилагането на ОПОС 2021-2027 г.**

|  |
| --- |
| *Въз основа на подробната характеристика на аспектите на околната среда в т. 2.1, която ще бъде направена в доклада за ЕО, в т.2.2. ще бъде направен анализ на евентуално развитие на аспектите на околната среда, в т.ч. по отношение на човешкото здраве, без прилагането на ОПОС 2021-2027 г. (по този начин ще бъде оценено въздействието на „нулевата алтернатива“, т.е. отказ от реализиране на ОПОС 2021-2027 г.).* |

1. ***Характеристика на околната среда за територии, които вероятно ще бъдат значително засегнати с реализацията на ОПОС 2021-2027 г.***

|  |
| --- |
| *Въз основа на характеристиката на аспектите на околната среда към момента (която ще бъде направена в т.2 на ДЕО), както и на предвижданията на ОПОС 2021-2027 г., в тази точка ще бъде обърнато внимание на онези територии, които ще са най-значително засегнати от програмата. Ще бъдат подробно разгледани чувствителни територии като защитени зони от екологичната мрежа „Натура 2000”, населени места и други обекти, подлежащи на здравна защита, санитарно-охранителни зони около водоизточници, зони с риск от наводнения и др.* |

1. ***Съществуващи екологични проблеми, установени на различно ниво, имащи отношение към ОПОС 2021-2027 г. включително отнасящите се до райони с особено екологично значение, като защитените зони по Закона за биологичното разнообразие***

|  |
| --- |
| *В точката ще бъдат описани съществуващите екологични проблеми в страната, установени на различно ниво, имащи отношение към ОПОС 2021-2027 г. Ще бъде направен анализ на връзката между екологичните проблеми и предвижданията на програмата, съответно – изводи дали ОПОС 2021-2027 г. води до подобряване на екологичната обстановка, или до влошаване и задълбочаване на съществуващи екологични проблеми и/или възникване на нови такива.* |

1. ***Цели на опазване на околната среда на национално и международно равнище, имащи отношение към ОПОС 2021-2027 г. и начин, по който тези цели и всички екологични съображения са взети под внимание при изготвянето на програмата***

|  |
| --- |
| *В тази точка ще бъде направен анализ на стратегиите, плановете и програмите, които поставят цели по опазване на околната среда на национално и международно (европейско) равнище, които имат отношение към ОПОС 2021-2027 г., като въз основа на анализа, ще бъдат направени изводи за начина и степента, в които в програмата тези цели и екологични съображения са взети предвид.* |

1. ***Вероятни значителни въздействия върху околната среда и човешкото здраве, в т.ч. и трансгранични въздействия върху околната среда в други държави***

|  |
| --- |
| Като цяло, насочеността на ОПОС 2021-2027 г. и идентифицираните в нея 5 основни области за интервенции - „Води“, „Отпадъци“, „Биологично разнообразие“, „Риск и изменение на климата“ и „Въздух“ е за разрешаване на съществуващи проблеми в тези области, подобряване на качеството на околната среда и ограничаване на рисковете за човешкото здраве. В тази връзка прилагането на програмата се очаква да има комплексно положително въздействие върху околната среда и здравето на населението на държавата.  От приоритетите, специфичните цели и допустимите мерки, идентифицирани в първия проект на програмата не се предполага значително трансгранично въздействие върху околната среда и здравето на хората на територията на други държави, тъй като:  • Предвижданията по Приоритет 1: Води са свързани с мерки, които ще се изпълняват на територията на държавата. Не се засяга територията на други държави, като предвидените съоръжения не са свързани с генериране на значими емисии на вредни вещества в околната среда, съответно нямат потенциал за трансгранично въздействие (ВиК инфраструктура, надграждане на мрежите за мониторинг, изпълнение на мерки от ПУРБ);  • Предвижданията по Приоритет 2: Отпадъци са свързани с мерки за развитие на инфраструктурата за управление на битовите отпадъци, предотвратяване генерирането на отпадъци, повторна употреба и поправка, рециклиране и разделно събиране. Мерките ще се изпълняват на територията на държавата, като ще допринесат за екологосъобразното управление на отпадъците, което не се очаква да има въздействие върху околната среда и човешкото здраве на територията на други държави;  • Предвижданията по Приоритет 3: Биологично разнообразие произтичат от европейското природозащитно законодателство и са свързани с развитие на мрежата Натура 2000, подобряване природозащитното състояние на природни местообитания и видове, опазване/възстановяване на екосистеми. От изпълнението им се очаква изцяло положително въздействие върху биоразнообразието, като тези мерки нямат потенциал за значително въздействие върху други компоненти и фактори на околната среда, в т.ч. върху човешкото здраве, включително на територията на други държави;  • Предвижданията по Приоритет 4: Риск и изменение на климата включват мерки за превенция и управление на риска от наводнения и засушаване, свлачищни процеси, горски пожари, природни бедствия. Въздействието е изцяло положително, като не се очакват значими отрицателни последици върху околната среда и човешкото здраве, съответно няма основание за предполагане на риск за околната среда и здравето на хората на територията на други държави;  • Предвижданията по Приоритет 5: Въздух са свързани с намаляване замърсяването на въздуха от битовото отопление и транспорта, което също ще има изключително положително въздействие върху околната среда и човешкото здраве, т.е. дейностите нямат потенциал за значителни, в т.ч. трансгранични въздействия върху околната среда и здравето на хората на територията на други държави.  *В тази точка на доклада за ЕО ще бъде направена оценка на очакваните въздействия от реализирането на ОПОС 2021-2027 г. върху околната среда и човешкото здраве, като се ползва структурата, по която са описани аспектите на околната среда и човешкото здраве в т.2 на настоящото задание.*  *При оценката на вероятните значителни въздействия върху околната среда и човешкото здраве ще се вземе предвид характерът за взаимодействието и синергията между различните въздействия, а именно: вторични, кумулативни, едновременни, краткосрочни, средносрочни, дългосрочни, постоянни и временни, положителни и отрицателни последици.*  *По отношение на вероятността ОПОС 2021-2027 г. да окаже значителни въздействия върху околната среда и здравето на хората на територията на други държави, анализът ще бъде направен в отделна подточка към т. 6 на доклада за ЕО.* |

1. ***Мерки, предвидени за предотвратяване, намаляване и възможно най-пълно компенсиране на неблагоприятните последствия от осъществяването на ОПОС 2021-2027 г. върху околната среда и човешкото здраве***

*На база на резултатите от извършените в предходната точка анализи и оценки на предполагаемото въздействие върху околната среда и човешкото здраве в резултат на реализирането на ОПОС 2021-2027 г., ще бъдат предложени мерки за предотвратяване, намаляване и възможно най-пълно компенсиране на неблагоприятните последствия от осъществяването на програмата върху околната среда и човешкото здраве.*

*Мерките ще бъдат мотивирани, в т.ч. и по отношение на очакваните резултати от прилагането им. Същите ще бъдат представени като:*

* *мерки за отразяване в окончателния вариант на програмата ;*
* *мерки за изпълнение при прилагане на програмата.*

*При предлагането на мерките ще бъдат съобразени и получените резултати от етапите на провеждане на консултации по време на изготвяне на доклада за ЕО.*

1. ***Мотиви за избор на разгледаните алтернативи***

*Предоставеният от Възложителя първи проект на ОПОС 2021-2027 г. не съдържа алтернативи. Предвид началния стадий на изготвяне на програмата, е възможно на по-късен етап идентифициране на други алтернативи и варианти, които също ще бъдат анализирани по отношение на тяхното въздействие върху околната среда и здравето на хората.*

|  |
| --- |
| *В точката ще бъде направено сравнение на наличните към момента на изготвянето му алтернативи, в т.ч. „нулевата алтернатива”, ако такива бъдат предвиден в следващите етапи на изготвяне на ОПОС 2021-2027 г.* |

1. ***Методи за извършване на екологичната оценка, използвана нормативна база и документи и трудности при събиране на необходимата за това информация***

Основни **методически документи**, които ще бъдат ползвани са указания и методики на Европейската комисия за стратегическа екологична оценка, публикувани на интернет страницата на Комисията и на интернет страницата на Министерство на околната среда и водите:

* Ръководство за екологична оценка на планове и програми в България, 2002 г.;
* Ръководство на Европейската комисия за прилагането на Директива 2001/42/ЕС относно оценката на последиците на някои планове и програми върху околната среда;
* Ръководство за интегриране на изменението на климата и биоразнообразието в стратегическата екологична оценка (Guidance on Integrating Climate Change and Biodiversity into Strategic Environmental Assessment), 2013 г., публикувано на интернет страницата на Европейската комисия;
* Ресурсно ръководство за подпомагане прилагането на Протокола за стратегическа екологична оценка, 2011 – ИКЕ-ООН.

Основни **нормативни актове**, които ще бъдат съобразени при изготвяне на доклада за ЕО са:

* Закон за опазване на околната среда;
* Закон за биологичното разнообразие;
* Закон за управление на отпадъците;
* Закон за чистотата на атмосферния въздух;
* Закон за ограничаване изменението на климата;
* Закон за водите;
* Закон за защита на растенията;
* Закон за почвите;
* Закон за защита от шума в околната среда;
* Закон за защитените територии;
* Закон за опазване на земеделските земи и Правилник за прилагането му;
* Закон за културното наследство;
* Закон за защита при бедствия;
* Закон за устройство на територията;
* Закон за горите;
* Закон за здравословни и безопасни условия на труд;
* Закон за здравето;
* Наредба за условията и реда за извършване на екологична оценка на планове и програми;
* Наредба за условията и реда за извършване на оценка на съвместимостта на планове, програми, проекти и инвестиционни предложения с предмета и целите на опазване на защитените зони;
* Други подзаконови нормативни актове в областта на биологичното разнообразие, отпадъците, въздуха, водите, почвите, шума и др.

Като **източници на информация** ще бъдат използвани:

* Статистически данни, доклади и бюлетини на МЗ, БДУВ, РИОСВ, НСИ и ИАОС;
* Национален доклад за състоянието и опазването на околната среда (най-актуалният към момента на изготвяне на ДЕО), ИАОС;
* Стратегии, планове и програми, имащи отношение към ОПОС 2021-2027 г.;
* Стратегии, планове и програми на национално и международно (европейско) ниво, поставящи цели по опазване на околната среда;
* Литературни източници на информация за компонентите и факторите на околната среда (климатични фактори, геология, хидрология, ландшафт, растителност, животински свят и др.).

За изготвяне на настоящото задание е използвана следната **документация**:

* Първи проект на Оперативна програма „Околна среда“ 2021-2027 г.;
* Нормативна база за разработване на оперативните програми за програмен период 2021-2027 г.;
* Писмо с изх. № ЕО-1/27.01.2020 г. на Министъра на околната среда и водите;
* Друга документация, предоставена от Главна дирекция „Оперативна програма „Околна среда“ (кореспонденция по процедурата по ЕО, документи, свързани с проекта на ОПОС 2021-2027 г.).

Ще бъдат разгледани и техническите недостатъци и липсата на ноу-хау при набавянето на информация.

1. ***Мерки във връзка с наблюдението по време на прилагането на ОПОС 2021-2027 г.***

*Съобразно резултатите и изводите от прогнозите за въздействие върху околната среда и човешкото здраве в резултат на прилагането на ОПОС 2021-2027 г., ще бъдат препоръчани мерки, въз основа на които да се извършва наблюдението и контролът на въздействието върху околната среда и човешкото здраве в резултат на прилагането на програмата. Мерките ще съдържат измерими индикатори, по чиято стойност ще се определя наличието или липсата на значително въздействие върху околната среда и човешкото здраве при прилагането на програмата.*

1. ***Заключение на екологичната оценка***

*Въз основа на резултатите от прогнозите, които ще бъдат направени в Доклада за ЕО, както и получените становища по време на процедурата по ЕО, екипът от експерти ще направи своето заключение относно предполагаемото значително въздействие на ОПОС 2021-2027 г. върху околната среда и човешкото здраве.*

1. ***Справка за резултатите от проведените консултации в процеса на изготвяне на ОПОС 2021-2027 г. и извършване на екологичната оценка***

*В точката ще бъдат описани всички получени в хода на процедурата по екологична оценка становища, както и начина им на отразяване в Доклада за екологична оценка и мотивите за това.*

1. ***Нетехническо резюме на екологичната оценка***

*Като отделно приложение към Доклада за екологична оценка ще бъде изготвено нетехническо резюме, в което ще бъде представена съкратена информация по основните раздели на Доклада за екологична оценка, несъдържаща технически термини, при спазване на разпоредбата на чл.17, ал.3 от Наредбата за ЕО.*

1. ***Приложения към доклада за екологична оценка***

Освен нормативно изискващото се нетехническо резюме, което е отделно приложение, под формата на приложения към Доклада за екологична оценка ще бъдат предоставени проект на ОПОС 2021-2027 г., Доклад за оценка за съвместимост (в случай, че такъв се изиска от Министерство на околната среда и водите), копия на становища, получени в резултат на консултациите по заданието за обхват и съдържание на доклада за ЕО и други приложения, при необходимост.